**Beretning for Aktivitetsudvalget**

Først og fremmest vil jeg sige tusind tak til alle jer i aktivitetsudvalget for jeres fantastiske indsats i det forgangne år. Jeres arrangement og kreativitet har skabt masser af skønne øjeblikke for fællesskabet. Vi i bestyrelsen er virkelig taknemmelige for alt, hvad I har hjulpet med.

Arbejdet i aktivitetsudvalget omhandler at lave noget for sammenholdet, fællesskabet, at hygge og lave noget der er sjovt og godt for fællesskabet.

**Arrangementer og Aktiviteter**

I januar 2024 havde vi en vellykket træningslejr for både junior- og seniorsvømmere i Tyrkiet. Denne lejrtur gav svømmerne mulighed for at forbedre sig svømmeteknisk og opbygge stærkere holdånd.

Vores mindste svømmer havde en overnatning i svømmehallen i forbindelse med byens 750-års jubilæum, hvilket var en unik og sjov oplevelse for børnene, hvor de bl.a var nede i byen til lystænding. Arrangementet var med rigtig god tilslutning.

I foråret deltog vi traditionen tro dog kun ved én konfirmation, hvor fanen blev luftet, og mange HSC-svømmere deltog iført deres røde trøjer. Det var en rørende, farverig og festlig tradition, som vi værdsætter og håber vi kan blive ved med.

Så blev det sommer, og efter en velfortjent sommerferie startede vi sæsonen med en opstartstur til Tvis. Svømmerne tilbragte en nat på turen, som inkluderede hygge på tværs af årgangene, badning i Mejrup Friluftsbad, fælles frokost og et lille forældremøde. Her hilste vi for første gang på vores nye cheftræner, Martin.

I uge 42 havde vi igen de ældste svømmere på udenlandstræningslejr, mens de øvrige svømmere tilbragte et par hyggelige dage i Spjald Fritidscenter. Dette ophold inkluderede forskellige aktiviteter, der styrkede deres fællesskab.

Midt i oktober gik julesalget af kalendere i gang. Vi startede lige efter efterårsferien for at komme godt fra land, og dette viste sig at være en god beslutning. I år bestilte vi kun 2000 stk. i stedet for 2500, da vi i 2023 måtte sælge mange til meget billige penge. Ved at reducere antallet håbede vi at holde fortjenesten hjemme, hvilket ser ud til at have virket.

Året blev afsluttet med et klubmesterskab og den tilbagevendende Chokoladecup, hvor svømmerne konkurrerede i svømmehallen om hovedpræmien, bestående af meget lækker chokolade. Det er en sjov afslutning på et begivenhedsrigt år.

**Fremtidige Planer**

Vi håber på flere overnatningsarrangementer for vores mindste svømmere i det kommende år.

I år har vi planlagt en opstartstur til Thorsminde, hvor vi samler alle svømmere og træner samme sted, for at styrke sammenholdet.

At kunne introducere nye aktiviteter og arrangementer kunne være fedt, og vi vil derfor appellere til at være med i aktivitetsudvalget, hvis i har inputs og gode ideer.

Tak for jeres tid og opmærksomhed.